*Smelka Sándor*

**Egymondatos**

…Anya folyton azt mondja, hogy egy mosoly mindent megváltoztathat, és azt is mondja,

hogy mosolyogj rá a világra, és az visszamosolyog majd, manapság viszont mindenki

maszkot hord, még én is, az én maszkomra egy macskapofa van rávarrva, nagyon vicces, és

az öcsémén egy vigyorgó száj van, de szerintem a macskapofa viccesebb, mert bajszom is

van, ami maszk nélkül, lássuk be, nem lenne, és bárhova megyünk a buszon, a boltba, a

maszkot hordjuk, és körülöttünk mindenki ezt hordja, és ez először irtó muris volt, főleg az,

hogy nem látta senki, mikor a maszk alatt ki-kidugtam a nyelvem valakire, és az is muris volt,

hogy a bácsik szakálla kilógott a maszk alól, mert az egész szakálluk nem fért be alá, az

viszont nem tetszett, hogy eltűntek a mosolyok, és az emberek csak bámultak maguk elé

szomorúan, kedvetlenül, és ráadásul azt se látják, ha én mosolygok, és meg is kérdeztem

anyát, hogy most hogyan fog visszamosolyogni a világ, ha ez a maszk eltakarja az arcunkat,

de anya azt mondta, hogy igenis látszik, amikor a maszk alatt mosolygunk, mert csillog a

szemünk, és ez a csillogás sokat jelent, sok mindent megváltoztathat, és azóta igenis

mosolygok a maszk alatt a buszon, a boltokban, az iskolában, és igaza volt anyának, a világ

visszamosolyog, mert napról napra egyre több csillogó szemet látok a maszkok felett…